title: Kommissionens gennemførelsesforordning (EU) 2018/579 af 16. april 2018 om ændring af Rådets forordning (EF) nr. 312/2003 for så vidt angår et EU-tillægstoldkontingent for visse landbrugsprodukter med oprindelse i Chile

text:
                  17.4.2018

                  DA

                  Den Europæiske Unions Tidende

                  L 97/11

            KOMMISSIONENS GENNEMFØRELSESFORORDNING (EU) 2018/579
      af 16. april 2018
      om ændring af Rådets forordning (EF) nr. 312/2003 for så vidt angår et EU-tillægstoldkontingent for visse landbrugsprodukter med oprindelse i Chile
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Rådets forordning (EF) nr. 312/2003 af 18. februar 2003 om Fællesskabets gennemførelse af toldbestemmelserne i aftalen om oprettelse af en associering mellem Det Europæiske Fællesskab og dets medlemsstater på den ene side og Republikken Chile på den anden side (1), særlig artikel 5, og
      ud fra følgende betragtninger:

                  (1)

                  Ved Rådets afgørelse (EU) 2017/1368 af 11. maj 2017 (2) gav Rådet bemyndigelse til undertegnelsen og den midlertidige anvendelse af den tredje tillægsprotokol til aftalen om oprettelse af en associering mellem Det Europæiske Fællesskab og dets medlemsstater på den ene side og Republikken Chile på den anden side for at tage hensyn til Republikken Kroatiens tiltrædelse af Den Europæiske Union.

                  (2)

                  Ved den tredje tillægsprotokol indføres et tillægstoldkontingent for visse landbrugsprodukter med oprindelse i Chile, som overgår til fri omsætning i Den Europæiske Union.

                  (3)

                  Det er nødvendigt at ændre forordning (EF) nr. 312/2003 for at indføre et tillægstoldkontingent.

                  (4)

                  I overensstemmelse med afgørelse (EU) 2017/1368, særlig artikel 3, finder tillægskontingentet anvendelse fra den 1. juli 2013. Denne forordning bør derfor finde anvendelse fra samme dato og bør træde i kraft ved offentliggørelsen.

                  (5)

                  Foranstaltningerne i denne forordning er i overensstemmelse med udtalelse fra Toldkodeksudvalget —

            VEDTAGET DENNE FORORDNING:
      Artikel 1
      Bilaget til forordning (EF) nr. 312/2003 ændres som angivet i bilaget til nærværende forordning.
      Artikel 2
      Denne forordning træder i kraft på dagen for offentliggørelsen i Den Europæiske Unions Tidende.
      Den anvendes fra den 1. juli 2013.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 16. april 2018.

               På Kommissionens vegne

            Jean-Claude JUNCKER

               Formand

         (1)  EUT L 46 af 20.2.2003, s. 1.

         (2)  EUT L 196 af 27.7.2017, s. 1.

         BILAG
         I bilaget til forordning (EF) nr. 312/2003 tilføjes følgende række:

                        »09.1944

                        0203 11 10
                        0203 12 11
                        0203 12 19
                        0203 19 11
                        0203 19 13
                        0203 19 15
                        0203 19 55
                        0203 19 59
                        0203 21 10
                        0203 22 11
                        0203 22 19
                        0203 29 11
                        0203 29 13
                        0203 29 15
                        0203 29 55
                        0203 29 59
                        1601 00
                        1602 41
                        1602 42
                        1602 49

                        Svinekød, fersk, kølet eller frosset; pølser og lignende produkter af kød, slagteaffald eller blod; tilberedte næringsmidler på basis heraf; andre varer af kød, slagteaffald eller blod, tilberedte eller konserverede (af tamsvin)

                        1 000  tons (*1)

                        100«.

            (*1)  500 tons fra 1.7.2013 til 31.12.2013 og 1 000 tons for hver periode derefter fra 1.1. til 31.12.


title: Kommissionens gennemførelsesforordning (EU) 2018/603 af 12. april 2018 om tarifering af visse varer i den kombinerede nomenklatur

text:
                  20.4.2018

                  DA

                  Den Europæiske Unions Tidende

                  L 101/18

            KOMMISSIONENS GENNEMFØRELSESFORORDNING (EU) 2018/603
      af 12. april 2018
      om tarifering af visse varer i den kombinerede nomenklatur
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
      ud fra følgende betragtninger:

                  (1)

                  For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.

                  (2)

                  Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

                  (3)

                  Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

                  (4)

                  Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

                  (5)

                  Foranstaltningerne i denne forordning er i overensstemmelse med udtalelse fra Toldkodeksudvalget —

            VEDTAGET DENNE FORORDNING:
      Artikel 1
      De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
      Artikel 2
      Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.
      Artikel 3
      Denne forordning træder i kraft på tyvendedagen efter offentliggørelsen i Den Europæiske Unions Tidende.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 12. april 2018.

               På Kommissionens vegne

               For formanden

            Stephen QUEST

               Generaldirektør

               Generaldirektoratet for Beskatning og Toldunion

         (1)  EUT L 269 af 10.10.2013, s. 1.

         (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).

         BILAG

                     Varebeskrivelse

                     Tarifering
                     (KN-kode)

                     Begrundelse

                     (1)

                     (2)

                     (3)

                     En oppustelig pude af plast (såkaldt »kørestolspude«), der måler ca. 40 × 40 cm, og som består af to rektangulære forbundne kamre, der er fyldt med luft. Hvert kammer indeholder en plastpose, der er fyldt med luft og dækket af et tyndt lag silikone.
                     Puden er justerbar, afhængigt af hvor hårdt de to kamre er pustet op, hvilket får plastpudens position i hvert kammer til at skifte, når brugeren sidder på puden.
                     Puden har et aftageligt skridsikkert betræk af tekstilmateriale med to burrebånd fastgjort til undersiden.
                     Formålet med varen er at forhindre, at brugeren udvikler tryksår. Den letter trykket på sædebenene og øger komforten for brugeren.
                     Se billeder (*1)

                     3926 90 97

                     Tarifering i henhold til almindelig tariferingsbestemmelse 1, 3 b) og 6 vedrørende den kombinerede nomenklatur og teksten til KN-kode 3926 , 3926 90  og 3926 90 97 .
                     Tarifering af varen under pos. 9404  (»sengeudstyr og lign.«) er udelukket, da luftpuder er udelukket fra denne position i henhold til bestemmelse 1, litra a), til kapitel 94, og luftpuder af plast tariferes derfor under pos. 3926  (se også de forklarende bemærkninger til HS, pos. 9404 , sidste afsnit, litra b)).
                     Tarifering under KN-kode 8714 20 00  som »dele og tilbehør til invalidekøretøjer« er også udelukket, fordi varen ikke udelukkende eller hovedsagelig anvendes til invalidekøretøjer, jf. bestemmelse 3 til afsnit XVII. I betragtning af varens objektive egenskaber kan den anvendes på mange sæder og stole ud over kørestolssæder. F.eks. er varen ikke bestemt til anvendelse i forbindelse med et bestemt sæde, fordi den ikke har nogen fastgørelsesanordninger, som gør den bestemt til et specifikt sæde. Det skridsikre betræk og burrebåndene kan fastgøres til mange forskellige typer sæder. Der er derfor intet, der bestemmer, at varen skal anvendes i forbindelse med en bestemt type sæde (se også de forklarende bemærkninger til HS pos. 8714 , første afsnit, litra i)).
                     Desuden er tarifering under KN-kode 8714 20 00  som »dele og tilbehør til invalidekøretøjer« udelukket, fordi varen hverken er nødvendig for, at kørestolen kan fungere, eller gør kørestolen egnet til at udføre et bestemt arbejde eller øger dens anvendelsesmuligheder eller sætter den i stand til at udføre et særligt arbejde i forbindelse med dens hovedfunktion, som er at sætte en invalid i stand til at komme rundt (se Domstolens dom af 16. juni 2011, Unomedical, C-152/10, ECLI:EU:C:2011:402, præmis 29, 30 og 36). En kørestol fungerer på samme måde uden puden. Puden gør blot kørestolen mere komfortabel og tålelig for brugeren.
                     Selv om varen består af forskellige dele (puden af plast og betrækket af tekstilmateriale), skal den tariferes, som om den bestod af puden af plast, fordi det er puden, der er karaktergivende for varen, jf. almindelig bestemmelse 3, litra b). Tekstildelen er blot et betræk, der beskytter og holder den karaktergivende del på plads. Varen skal derfor tariferes efter materialets beskaffenhed under KN-kode 3926 90 97  som »andre varer af plast«.

            (*1)  Billederne tjener kun til information.


title: Kommissionens gennemførelsesforordning (EU) 2018/606 af 19. april 2018 om beskyttelse i henhold til artikel 99 i Europa-Parlamentets og Rådets forordning (EU) nr. 1308/2013 af betegnelsen »Dons« (BOB)

text:
               20.4.2018

               DA

               Den Europæiske Unions Tidende

               L 101/37

         KOMMISSIONENS GENNEMFØRELSESFORORDNING (EU) 2018/606
   af 19. april 2018
   om beskyttelse i henhold til artikel 99 i Europa-Parlamentets og Rådets forordning (EU) nr. 1308/2013 af betegnelsen »Dons« (BOB)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 99, og
   ud fra følgende betragtninger:

               (1)

               Kommissionen har i henhold til artikel 97, stk. 2 og 3, i forordning (EU) nr. 1308/2013 gennemgået Danmarks ansøgning om registrering af betegnelsen »Dons« (BOB) og har offentliggjort ansøgningen i Den Europæiske Unions Tidende
                   (2).

               (2)

               Den 4., 5. og 8. februar 2016 modtog Kommissionen indsigelser pr. e-mail fra Italiens landbrugsministerium, Confederazione Nazionale dei Consorzi Volontari per la Tutela delle Denominazioni dei Vini Italiani (FEDERDOC) og L'Alleanza delle Cooperative Italiane-Agroalimentare, jf. artikel 98 i forordning (EU) nr. 1308/2013 og artikel 14 i Kommissionens forordning (EF) nr. 607/2009 (3). Kommissionen vurderede, at alle tre indsigelser kunne antages, jf. artikel 15 i forordning (EF) nr. 607/2009.

               (3)

               Kommissionen videresendte indsigelserne til de danske myndigheder ved brev af 24. maj 2016 og opfordrede dem i henhold til artikel 16, stk. 1, i forordning (EF) nr. 607/2009 til at fremsætte deres bemærkninger til indsigelserne inden for en frist på to måneder. De danske myndigheder sendte deres bemærkninger den 4. juli 2016, dvs. inden for fristen.

               (4)

               Ved breve af 12. januar 2017 sendte Kommissionen de danske myndigheders bemærkninger til de tre indsigende parter, således som krævet i artikel 16, stk. 1, i forordning (EF) nr. 607/2009, og de fik en frist på to måneder til at fremsætte eventuelle bemærkninger. Som svar herpå modtog Kommissionen den 10. marts 2017 en meddelelse fra det italienske landbrugsministerium, hvori ministeriet gentog sin indsigelse.

               (5)

               Ifølge artikel 16, stk. 3, i forordning (EF) nr. 607/2009 skal Kommissionen træffe afgørelse på grundlag af det bevismateriale, den har til rådighed.

               (6)

               De tre indsigende parter hævder, at nogle af de druesorter, der anvendes til fremstilling af »Dons«, nemlig »Cabernet Cortis«, »Orion«, »Regent«, »Rondo« og »Solaris«, og som de anser for at være hybrider, der er opnået ved at krydse arten Vitis vinifera med andre arter af slægten Vitis, i henhold til artikel 93, stk. 1, litra a), nr. iv), i forordning (EU) nr. 1308/2013 ikke bør anvendes til fremstilling af en beskyttet oprindelsesbetegnelse. De hævder også, at en sort, der er opnået ved at krydse forskellige arter med hinanden, på ingen måde kan anses for at høre til arten Vitis vinifera. Ifølge det italienske landbrugsministerium og FEDERDOC vil der i et hvilket som helst land i Den Europæiske Union kunne foretages en genetisk kortlægning, som gør det muligt at afgøre, om en sort tilhører arten Vitis vinifera, eller om der er tale om en krydsning med en anden art tilhørende slægten Vitis.

               (7)

               Det italienske landbrugsministerium fremfører desuden, at henvisningen til den menneskelige faktor er utilstrækkelig, hvilket også gælder for sammenhængen mellem de naturbetingede og menneskelige faktorer og oplysningerne om, hvilke kvalitative og andre egenskaber ved produktet der kan tilskrives det geografiske miljø. Det italienske landbrugsministerium hævder også, at påstanden om, at »vinens syreprofil« kan tilskrives »anvendelsen af relativt hårdføre druesorter«, ikke er baseret på noget teknisk eller videnskabeligt grundlag, idet det skal holdes for øje, at udvælgelsen af sorter er en langvarig proces, som ikke kan omfatte hybridsorter.

               (8)

               Endelig mener det italienske landbrugsministerium, at det er overflødigt at nævne kravene om, at druesorterne og årgangen skal angives på mærkningen, eftersom der allerede er fastsat krav herom i artikel 61 og 62 i forordning (EF) nr. 607/2009.

               (9)

               Kommissionen har vurderet argumenterne og det bevismateriale, som de indsigende parter og ansøgeren har forelagt, og har konkluderet, at betegnelsen »Dons« bør registreres som en beskyttet oprindelsesbetegnelse af følgende grunde.

               (10)

               Hvad angår påstandene om, at produktet ikke er fremstillet af druesorter, der tilhører Vitis vinifera, skal der tages hensyn til en række elementer. For det første findes der ikke på EU-plan en harmoniseret klassifikation af, hvilke druesorter der tilhører Vitis vinifera. Desuden forefindes der ikke hos noget officielt kompetent organ, som f.eks. Den Internationale Vinorganisation (OIV), nogen referenceliste eller noget videnskabeligt dokument, som pt. gør det muligt utvetydigt at kategorisere Vitis vinifera-arten eller krydsninger mellem Vitis vinifera-arten og andre arter fra slægten Vitis, eller at skelne mellem dem. I lyset af ovenstående bør spørgsmålet om en videnskabelig definition hovedsagelig behandles i forbindelse med den forudgående nationale vurdering, som medlemsstaterne skal gennemføre i henhold til artikel 96 i forordning (EU) nr. 1308/2013. Danmark benytter den tyske klassifikation, hvor de fem omhandlede druesorter er klassificeret som tilhørende Vitis vinifera. For det andet skal Kommissionen i henhold til artikel 16, stk. 3, i Kommissionens forordning (EF) nr. 607/2009 efter afsluttet undersøgelse af indsigelsen træffe afgørelse om, hvorvidt den skal afvise eller imødekomme en ansøgning om registrering af en oprindelsesbetegnelse på grundlag af det bevismateriale, den har til rådighed I dette tilfælde har de indsigende parter ikke fremlagt solide videnskabelige beviser for, at produktet ikke er fremstillet af druesorter tilhørende Vitis vinifera. Sluttelig noterer Kommissionen sig, at flere andre medlemsstater anvender de nævnte druesorter til fremstilling af deres vine med beskyttet oprindelsesbetegnelse.

               (11)

               Af ovennævnte grunde er det således ikke muligt at konkludere, at produktet med betegnelsen »Dons«, er fremstillet af druesorter, der ikke tilhører Vitis vinifera. De indsigelser, der er baseret på dette argument, skal derfor afvises.

               (12)

               Hvad angår de oplysninger om sammenhæng, der hævdes at mangle, bemærker Kommissionen, at der er inkluderet en beskrivelse af de relevante naturbetingede faktorer, der gør sig gældende i det geografiske miljø, ligesom det beskrives, hvordan disse faktorer har indflydelse på produktets karakteristika, herunder navnlig et højere indhold af mælkesyrer, som adskiller dette produkt fra klassiske mousserende vine. Det kan derfor konkluderes, at der er medtaget de nødvendige oplysninger om sammenhæng som krævet i artikel 7 i forordning (EF) nr. 607/2009. Med hensyn til de menneskelige faktorers betydning for vinen anses vinens syreprofil for at kunne tilskrives udvælgelsen af relativt hårdføre druesorter, hvorved kravet i artikel 93, stk. 1, litra a), nr. i), i forordning (EU) nr. 1308/2013 opfyldes.

               (13)

               Påstanden om, at det er overflødigt at anføre krav, der allerede er fastsat i forordningen, må afvises, eftersom nogle af de nævnte krav går ud over, hvad der kræves i henhold til EU-lovgivningen; det er derfor relevant at inkludere dem af hensyn til klarheden og for at sikre, at potentielle producenter af det omhandlede produkt fortolker kravene korrekt.

               (14)

               Kommissionen konkluderer i lyset af ovenstående og i henhold til artikel 99 i forordning (EU) nr. 1308/2013, at ansøgningen opfylder betingelserne i nævnte forordning, og at betegnelsen »Dons« bør beskyttes og optages i det register, der er omhandlet i nævnte forordnings artikel 104.

               (15)

               Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

         VEDTAGET DENNE FORORDNING:
   Artikel 1
   Betegnelsen »Dons« (BOB) beskyttes.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. april 2018.

            På Kommissionens vegne

         Jean-Claude JUNCKER

            Formand

      (1)  EUT L 347 af 20.12.2013, s. 671.

      (2)  EUT C 407 af 8.12.2015, s. 4.

      (3)  Kommissionens forordning (EF) nr. 607/2009 af 14. juli 2009 om gennemførelsesbestemmelser til Rådets forordning (EF) nr. 479/2008 for så vidt angår beskyttede oprindelsesbetegnelser og beskyttede geografiske betegnelser, traditionelle benævnelser og mærkning og præsentation af visse vinavlsprodukter (EUT L 193 af 24.7.2009, s. 60).